遊仙二章上范殿撰潔菴先生  其一
作者：程公許
朝代：宋

paragraphs: 風埃曀八表，濤瀾浩無涯。
岧嶢崑崙峰，高與星緯排。
真人撫元運，太虛以爲家。
控轡下碧落，蜚步凌紫霞。
周覽興未已，歸憩誰與偕。
喬松撫瑶瑟，偓佺薦瓊花。
顰蹙睨塵世，腐鼠紛攫拏。
迢遥五雲佩，蕩漾八月槎。
我欲往從之，層雲不可階。
素心耿相照，退當三月齋。